El Decret 266/2000, de 31 de juliol, pel qual es regula la Inspecció d'Ensenyament, defineix les funcions i les atribucions de la Inspecció d'Ensenyament i estableix les línies bàsiques relatives a la seva organització, accés, formació i avaluació.
En relació amb l'organització, el Decret estableix l'estructura de la Subdirecció General de la Inspecció d'Ensenyament, a la qual adscriu dos caps d'inspecció, un de planificació i coordinació, i un de seguiment i avaluació, com també dos caps d'inspecció adjunts, amb nomenament de caràcter temporal.
Pel que fa a l'estructura de la Inspecció d'Ensenyament a les delegacions territorials, la direcció i organització de la Inspecció Territorial s'atribueix a l'inspector en cap, a l'inspector en cap adjunt i als inspectors coordinadors territorials, mitjançant nomenaments també de caràcter temporal.
Transcorregut un temps des de l'aplicació del Decret i atès el caràcter docent dels cossos que tenen atribuïdes les funcions d'inspecció, es considera que cal aclarir la configuració dels càrrecs creats pel Decret, en el sentit que el nomenament per a exercir-los comporta, únicament, l'exercici temporal de les funcions corresponents, que s'han d'exercir a la seu central del Departament d'Ensenyament o a les de les corresponents delegacions territorials, segons correspongui.
D'altra banda, el Decret estableix que els inspectors en cap adjunts i els inspectors coordinadors territorials són nomenats entre funcionaris en actiu de la Inspecció territorial, condició que no es va precisar respecte dels inspectors en cap. Per tal de mantenir l'homogeneïtat i la uniformitat en relació amb els criteris per al nomenament dels càrrecs de comandament i de direcció de la Inspecció Territorial, es considera convenient modificar l'article 7.2 del Decret per tal que els inspectors en cap territorials siguin també nomenats entre funcionaris en actiu de la Inspecció Territorial del cos d'inspectors d'educació i del cos d'inspectors al servei de l'Administració educativa.
Per tot això, amb el tràmit previ de consulta i participació amb els representants del personal al servei de las administracions públiques, amb l'informe del Consell Escolar de Catalunya, d'acord amb el dictamen de la Comissió Jurídica Assessora, a proposta de la consellera d'Ensenyament i amb la deliberació prèvia del Govern,
S'afegeix un nou paràgraf a l'article 4 del Decret 266/2000, de 31 de juliol, pel qual es regula la Inspecció d'Ensenyament, amb la redacció següent:
"Atenent els criteris territorials, els inspectors i inspectores d'educació estan destinats a llocs de treball de caràcter docent de les delegacions territorials del Departament d'Ensenyament."
S'afegeix un apartat 9 a l'article 6 del Decret 266/2000, de 31 de juliol, pel qual es regula la Inspecció d'Ensenyament, amb la redacció següent: "6.9 Els nomenaments de cap d'inspecció de planificació i coordinació, de cap d'inspecció de seguiment i avaluació i de caps d'inspecció adjunts comporten l'exercici temporal de les funcions corresponents, les quals s'exerciran a la Subdirecció General de la Inspecció d'Ensenyament, amb independència de la delegació territorial on estiguin destinats."
Es modifica l'apartat 2 de l'article 7 del Decret 266/2000, de 31 de juliol, pel qual es regula la Inspecció d'Ensenyament, que queda redactat de la següent manera:
"7.2 Els inspectors en cap territorials són nomenats pel conseller o la consellera d'Ensenyament, amb els informes previs del delegat territorial i del subdirector general de la Inspecció, per períodes de cinc anys renovables, pel procediment de convocatòria pública i de lliure designació, entre funcionaris en actiu de la Inspecció territorial, del cos d'inspectors d'Educació i del cos d'inspectors al servei de l'Administració educativa, amb un mínim de quatre anys d'experiència en l'exercici de la funció inspectora."
S'afegeix un apartat 9 a l'article 7 del Decret 266/2000, de 31 de juliol, pel qual es regula la Inspecció d'Ensenyament, amb la redacció següent: "7.9 Els nomenaments d'inspector en cap, d'inspector en cap adjunt i de coordinadors territorials comporten l'exercici temporal de les funcions corresponents, les quals s'exerciran a la delegació territorial on estan destinats."
S'afegeix un nou paràgraf a l'apartat 5 a l'article 8 del Decret 266/2000, de 31 de juliol, pel qual es regula la Inspecció d'Ensenyament, amb el següent redactat:
"Els nomenaments dels coordinadors d'àrea suposen l'exercici temporal de les funcions corresponents, les quals, des de la delegació territorial on estiguin destinats, s'exerciran en l'àmbit de Catalunya."
Es modifica la disposició transitòria 2 del Decret 266/2000, de 31 de juliol, pel qual es regula la Inspecció d'Ensenyament, que queda redactat de la manera següent:
"-—2 Els inspectors i les inspectores que exerceixen els càrrecs de comandament i de coordinació de la Inspecció d'Ensenyament, els continuaran exercint mentre no es procedeixi als nomenaments corresponents d'acord amb les previsions d'aquest Decret."
S'afegeix una disposició addicional al Decret 266/2000, de 31 de juliol, pel qual es regula la Inspecció d'Ensenyament, amb la redacció següent:
"Els funcionaris nomenats per exercir les funcions de cap d'Inspecció i cap d'Inspecció adjunts de la Subdirecció General de la Inspecció d'Ensenyament i per exercir les funcions d'inspectors en cap i d'inspectors en cap adjunts de les inspeccions territorials, que pertanyen al cos d'inspectors d'educació i al cos d'inspectors al servei de l'Administració educativa, i que ocupen llocs de treball de caràcter docent, percebran, mentre duri aquest nomenament, el complement específic docent que preveu l'Acord del Govern de la Generalitat de 24 de desembre de 2001 i, si s'escau, les seves modificacions".
Aquest Decret entrarà en vigor l'endemà del dia que es publiqui al Diari Oficial de la Generalitat de Catalunya.